
Vplyvy na rodinné prostredie, vzájomnú súdržnosť členov rodiny, výchovu detí, práva rodičov voči deťom, základné zásady zákona o rodine, uzavieranie manželstva a na disponibilný príjem domácností viacdetných rodín  

	8.1 Identifikujte, popíšte a kvantifikujte vplyv na rodinné prostredie a špecifikujte pozitívne/negatívne vplyvy na rodinné prostredie.

	8.1.1 Spôsobí predložený návrh zmenu rodinného prostredia? Ak áno, v akom rozsahu? Ak je to možné, doplňte kvantifikáciu, prípadne dôvod chýbajúcej kvantifikácie.

	Navrhovaná právna úprava má v prevažnej miere výrazne pozitívny vplyv na rodinné prostredie. 

Jej pozitívnym vplyvom je vo všeobecnosti snaha posilniť ochranu záujmu dieťaťa, znížiť mieru konfliktu medzi rodičmi a zaviesť nástroje na efektívnejšie riešenie rodinných sporov. 

Navrhovaná úprava v tejto súvislosti prináša nasledovné konkrétne výrazne pozitívne vplyvy:

I. Kladie dôraz na podporu dohodového riešenia rodičovských sporov, skracovaniu konaní, špecializovanú opatrovnícku starostlivosť a psychologickú podporu rodičov a detí. Na druhej strane sprísňuje sankčný mechanizmus pri neplnení rodičovských povinností a pri zneužívaní podávania návrhov.
 Na tento účel navrhovaná úprava najmä:
-znižuje konflikt medzi rodičmi pri rozpade  partnerstva/manželstva, čo chráni najlepší záujem dieťaťa a urýchľuje stabilizáciu rodinných pomerov (porov. § 30a čl. I CMP, čl. III. Zákon o súdnych úradníkoch); 
- navrhovaná úprava zároveň prispôsobuje zastúpenie reálnemu záujmu dieťaťa a odbremeňuje úrady sociálnoprávnej ochrany detí a sociálnej kurately od nadmernej administratívno-procesnej záťaže v nesporných situáciách.

- odbremeňuje rodinu od dlhého čakania na vyhotovenie rozsudku a podporuje konsenzuálne riešenia (§ 122 ods. 2 CMP);
-poskytuje citlivejší a odbornejší prístup k dieťaťu aj rodičom pri riešení traumatických rodinných situácií (§ 122a CMP);

II. Kladie dôraz na ochranu práv maloletých detí a opatrovníctvo. 
Na tento účel navrhovaná úprava najmä:
-  prispôsobuje zastúpenie reálnemu záujmu dieťaťa a odbremeňuje úrady sociálnoprávnej ochrany detí a sociálnej kurately od nadmernej administratívno-procesnej záťaže v nesporných situáciách  (§ 116a § 117 CMP, čl. IV,V,VI);

III. Kladie dôraz na názor maloletého staršieho ako 15 rokov pri výkone rozhodnutia. 
Na tento účel navrhovaná úprava najmä:
-rešpektuje autonómiu a dospievanie dieťaťa, zamedzuje traumatizujúcemu  vynucovaniu styku proti vôli dospievajúceho  (§ 390 ods. 1 písm. g CMP);

IV.  Kladie dôraz na vymáhanie povinností a ochranu pred zneužívaním práv. 
Na tento účel navrhovaná úprava najmä:
- zabraňuje procesnej šikane medzi rodičmi  a chráni dieťa pred opakujúcimi sa stresujúcimi konaniami; pozitívny vplyv pre stabilizáciu rodinného prostredia. (§ 360a CMP, čl. II Zákon o súdnych poplatkoch);
- zvyšuje vynútiteľnosť práva dieťaťa na starostlivosť alebo výživné. Zvyšovanie a opakované ukladanie pokút, možnosť zadržania vodičského preukazu alebo osvedčenia o evidencii vozidla, a povinný výkon rozhodnutia po dvoch pokutách. Zadržanie vodičského preukazu môže mať priamy vplyv na ekonomické zabezpečenie rodiny, avšak zákon výslovne pamätá na výnimku – opatrenie nemožno uložiť voči osobe, ktorej podstatná časť príjmov závisí od držby vodičského preukazu alebo voči ŤZP (§ 382, § 383, § 384 CMP).

V. Pozitívne zásahy do hmotnoprávnej a výživovej oblasti.
 Na tento účel navrhovaná úprava najmä: 
- posilňuje finančnú bezpečnosť pozostalých detí; pohľadávky na výživnom pri likvidácii dedičstva (§ 208 ods. 3 CMP) ;
- spresňuje pojem bežného výživného a požiadavka schvaľovania úkonov súdom len v záujme osoby s obmedzenou spôsobilosťou (§ 44, § 231 CMP). 
K vyššie uvedeným pozitívnym opatreniam ďalej uvádzame, že zásadným prínosom v konkrétnom postupe súdu je zaradenie informačného stretnutia rodičov do obdobia medzi podaním návrhu na príslušný súd a prvým pojednávaním súdu. Jeho hlavným zmyslom a účelom je rodičov informovať o ich možnostiach vyriešiť svoj konflikt bez toho, aby o ňom musel autoritatívne rozhodnúť sudca na pojednávaní, ak sa rodičia vedia dohodnúť, resp. ak je vhodnou odbornou pomocou možné dosiahnuť dohodu rodičov.  Zaradenie informatívneho stretnutia čo najskôr od podania návrhu na príslušný súd sleduje hlavne skrátenie lehoty na prvý kontakt súdu s účastníkmi konania (rodičmi) a má zabrániť eskalácii konfliktu, ktorá je typická, ak medzi podaním návrhu na príslušný súd a prvým pojednávaním súd s rodičmi nekomunikuje, resp. komunikuje iba formou písomného zaslania návrhu na vyjadrenie sa a preposlanie vyjadrenia. Neformálny prístup na informatívnom stretnutí s rodičmi má zabrániť rozvoju konfliktu a smerovať rodičov k zmierlivému riešeniu a v prípade potreby aj k využitiu odbornej pomoci. 

Druh a forma odbornej pomoci sa odlišuje v závislosti na možnostiach dostupnosti konkrétnej odbornej pomoci a možnostiach a schopnostiach rodičov absolvovať konkrétnu odbornú pomoc. Rodičom môže byť navrhnutá  napríklad mediácia podľa zákona č. 420/2004 Z. z. o mediácii a o doplnení niektorých zákonov v znení neskorších predpisov, služby referátu poradensko-psychologických služieb, odborná pomoc štátnych a neštátnych centier pre deti a rodiny a iných neziskových organizácií a subjektov, vrátane fyzických a právnických osôb poskytujúcich odborné služby v procese rozpadu rodiny na súkromnej báze, ktoré môžu prispieť k riešeniu rodičovského konfliktu.  

Ak rodičia uzatvoria rodičovskú dohodu v ktorejkoľvek fáze konania, je to v zásade pre maloleté dieťa pozitívny výsledok. Ak sa rodičia na tvorbe pravidiel výkonu ich rodičovských práv a povinností v súvislosti s ukončením ich spolužitia aktívne spolupodieľajú, je pre nich riešenie viac akceptovateľné ako autoritatívne súdne rozhodnutie a je väčší predpoklad, že ho budú dobrovoľne a dlhodobo dodržiavať. Podmienkou fungovania takejto dohody je spolupracujúce nastavenie rodičov.  

Pri vyhrotených rodičovských sporoch vhodná kombinácia odbornej pomoci a autoritatívneho riešenia meritórnymi rozhodnutiami súdu môže viesť k zabezpečeniu najlepšieho záujmu maloletých detí.  

Ak sa s rodinou, v ktorej prebieha konflikt, pracuje niektorou z foriem odbornej pomoci, aj dlhšie súdne konanie, ak si ho poskytnutie komplexnej odbornej pomoci vyžaduje, nepredstavuje negatívny dopad na maloleté deti, ako tomu býva v dlhších súdnych konaniach, kedy medzi pojednávaniami neprebieha žiadna odborná pomoc. Ak však napriek odbornej pomoci a zmierovacej činnosti sudcu na pojednávaní k dohode nedôjde, súd vo veci autoritatívne rozhodne v zásade v rovnakých časových rámcoch, ako pri „tradičnom“ súdnom konaní, kedy paralelne so súdnym konaním odborná pomoc (minimálne pred prvým pojednávaním) v súčasnosti obvykle neprebieha.  

Cielená edukácia a podporný prístup súdu k rodičom ako účastníkom konania aj v tých prípadoch, ak sa nepodarí dosiahnuť dohodu rodičov, viac či menej  zmierňujú konflikt, čo má nesporne pozitívny dopad najmä na emočnú stránku prežívania maloletých detí. Pozitívnym výsledkom aplikácie multidisciplinárneho prístupu je aj skutočnosť, že následne aj pri ďalšej zmene pomerov majú rodičia viac možností a nadobudnutých zručností tieto zmeny riešiť dohodou a nemajú prioritnú potrebu iniciovať nové súdne konanie. 

Efektívnejší a adresnejší priebeh konaní vo veciach starostlivosti súdu o maloletých, konaní o výkon rozhodnutia vo veciach maloletých, môže zároveň pozitívnym spôsobom eliminovať prípadné napäté vzťahy medzi rodičmi, ako aj nestabilnú a neistú rodinnú atmosféru vo vzťahu k maloletému dieťaťu. 

Zmeny navrhované v rámci výkonu rozhodnutia, pokiaľ ide o  zadržanie vodičského preukazu alebo osvedčenia o evidencii vozidla, predstavujú subsidiárny donucovací prostriedok vo výkone rozhodnutia vo veciach maloletých, ktorého účelom je motivovať povinnú osobu k dobrovoľnému plneniu už uloženej povinnosti. Pozitívnym vplyvom na rodinné prostredie môže byť najmä rýchlejšie obnovenie riadneho výkonu rozhodnutia a tým aj zníženie napätia, neistoty a konfliktov v rodine, najmä ak ide o povinnosti súvisiace so starostlivosťou o maloleté dieťa alebo s realizáciou jeho kontaktu s rodičom. Súčasne by mohli tieto zmeny evokovať v tom ktorom konkrétnom prípade aj negatívny nepriamy vplyv na rodinné prostredie, ak by dočasné obmedzenie možnosti viesť vozidlo alebo používať vozidlo sťažilo povinnému prípadne dopravu do práce, k lekárovi, do školy alebo škôlky, prípadne realizáciu kontaktu s maloletým dieťaťom. Tento vplyv je zmiernený zákonnými výnimkami podľa navrhovaného § 383 ods. 4 Civilného mimosporového poriadku, najmä ak je podstatná časť príjmov povinnej osoby priamo podmienená držbou vodičského preukazu alebo osvedčenia o evidencii vozidla, alebo ak pôjde o osobu s ťažkým zdravotným postihnutím.  Účelom opatrenia nie je sankcionovanie povinného, ale dosiahnutie dobrovoľného plnenia povinnosti; po začatí dobrovoľného plnenia má súd bezodkladne rozhodnúť o jeho zrušení. 

Exaktnú kvantifikáciu nie je možné matematicky vyčísliť. 

	
	8.1.2 Môže dôjsť predloženým návrhom k narušeniu zdravého rodinného prostredia?

	Navrhovaná právna úprava predpokladá v danej oblasti predovšetkým jej výrazný pozitívny vplyv.

Navrhuje sa možnosť využiť podpornú psychologickú pomoc v konaniach vo veciach starostlivosti súdu o maloletých vrátane výkonu rozhodnutia v týchto konaniach, čo môže pomôcť lepšie zvládať emócie spojené konaním a eliminovať riziko narušenia zdravého rodinného prostredia.

Ďalej zmeny navrhované v § 383 ods. 3 až 6 môžu zdravé rodinné prostredie nepriamo pozitívne ovplyvniť a podporiť tým, že účinnejšie donucovacie opatrenia môžu viesť k dobrovoľnému plneniu rozhodnutia a k zníženiu dlhodobého konfliktu medzi rodičmi. Na strane druhej však nemožno vylúčiť individuálny negatívny vplyv dočasného obmedzenia mobility povinného na každodenné fungovanie rodiny, najmä ak je vozidlo významným prostriedkom zabezpečenia rodinných potrieb. Vplyvy sa na tomto úseku teda javia byť ako prevažne pozitívne, avšak podmienený individuálnym posúdením vhodnosti a primeranosti opatrenia súdom a uplatnením zákonných výnimiek.




	8.1.3 Má predložený návrh vplyv na demografický rast? Ak áno, aký je vplyv vzhľadom k úrovni záchovnej hodnoty populácie? 

	Bez vplyvu. 
	8.1.4 Má predložený návrh vplyv na odstraňovanie prekážok, ktoré bránia pracujúcim rodičom dosiahnuť želaný počet detí?

	Bez vplyvu. 




	8.1.5 Má predložený návrh vplyv na množstvo času alebo príležitostí pre rodičov alebo pre deti na realizáciu rodinného života?

	Navrhovaná právna úprava predpokladá v danej oblasti predovšetkým výrazne pozitívny vplyv. 

Eliminovanie neadekvátneho predlžovania konaní  vo veciach starostlivosti súdu o maloletých, konaní o výkon rozhodnutia vo veciach maloletých a ich efektívnejší, adresnejší priebeh, ako aj  podpora dohôd rodičov a súdnych úprav reflektujúcich najlepší záujem dieťaťa môžu pozitívnym spôsobom vplývať na množstvo času a príležitosti pre rodičov a deti na realizáciu rodinného života. 

Pokiaľ ide o vplyv zmien navrhovaných v § 383 ods. 3 až 6 CMP, predpokladá sa v prevažnej miere pozitívny tým, že účinnejšie donucovanie môže skrátiť obdobie, počas ktorého nie je rozhodnutie vo veci maloletého dobrovoľne plnené, a tým môže umožniť skorší návrat k riadnej realizácii rodičovských práv a povinností. Zároveň môže dočasné zadržanie vodičského preukazu alebo osvedčenia o evidencii vozidla v konkrétnom prípade obmedziť možnosti dopravy rodiča alebo dieťaťa a tým by mohlo v ojedinelých prípadoch oslabiť časové a praktické možnosti realizácie rodinného života, čo je však eliminované tým, že zákon ustanovuje výnimky, podľa ktorých opatrenie nemožno uložiť voči osobe, ktorej podstatná časť príjmov závisí od držby vodičského preukazu alebo voči ŤZP. 

Exaktnú kvantifikáciu nie je možné matematicky vyčísliť.



	8.1.6 Má predložený návrh vplyv na prenikanie látkových alebo nelátkových závislostí do rodín?

	Bez vplyvu. 









	8.2 Identifikujte, popíšte a kvantifikujte vplyvy na vzájomnú súdržnosť členov rodiny.

	8.2.1 Má preložený návrh vplyv na vzájomnú súdržnosť členov rodiny? Ak áno, aký? Ak je to možné, doplňte kvantifikáciu, prípadne dôvod chýbajúcej kvantifikácie.

	Áno, predpokladáme v prevažnej miere výrazne pozitívny vplyv (porov. bod 8.1.1).

Exaktnú kvantifikáciu nie je možné matematicky vyčísliť. 

Navrhované opatrenia podľa § 383 ods. 3 až 6 CMP môžu nepriamo podporiť vzájomnú súdržnosť členov rodiny tým, že vytvoria tlak na splnenie rozhodnutia a môžu skrátiť obdobie konfliktu alebo neplnenia povinnosti. 

	8.2.2 Má predložený návrh vplyv na posilňovanie väzieb medzi členmi rodiny?

	Áno, predložený návrh zákona bude mať v prevažnej miere výrazne pozitívny vplyv. Navrhovanými zmenami sa podporuje spolupráca rodičov pri riešení sporov, čo môže viesť k zachovaniu funkčných rodičovských vzťahov aj po rozpade partnerského spolužitia. Navrhované využitie podpornej psychologickej pomoci môže pomôcť lepšie zvládať emócie a stres spojený s konaním, čo môže viesť k zníženiu pravdepodobnosti narušenia vzťahov medzi rodičmi a deťmi.(porov. bod 8.1.1).

Exaktnú kvantifikáciu nie je možné matematicky vyčísliť. 
	 8.2.3 Má predložený návrh vplyv na obnovovanie alebo záchranu rodín?

	Áno, predložený návrh zákona sa môže z dôvodu posilnenia multidisciplinárneho prístupu v intenciách uvedených v bode bod 8.1.1 pozitívne premietnuť do udržania rodiny. Možno predpokladať v prevažnej miere výrazne pozitívny vplyv návrhu zákona.



	 8.2.4 Má predložený návrh vplyv na vznik či pretrvávanie konfliktov medzi členmi rodiny?

	Možno predpokladať v prevažnej miere výrazne pozitívny vplyv navrhovaných zmien.

Porov. bod 8.1.1., najmä inštitút informatívneho stretnutia rodičov ako preventívneho a mediačného nástroja na eliminovanie konfliktu a ochranu dieťaťa; podobne možnosť využitia podpornej psychologickej pomoci môže znížiť riziko eskalácie konfliktu v rodine.

Exaktnú kvantifikáciu nie je možné matematicky vyčísliť.




	
	8.2.5 Má predložený návrh vplyv na rozpad rodín?

	Možno predpokladať v prevažnej miere výrazne pozitívny vplyv navrhovaných zmien.

Porov. bod 8.1.1. a bod 8.2.4. 




	8.2.6 Má predložený návrh vplyv na poskytovanie pomoci pri odkázanosti niektorého z členov rodiny na pomoc?

	Bez vplyvu. 



	8.3 Identifikujte a popíšte vplyvy na výchovu detí.

	8.3.1 Má predložený návrh vplyv na výchovu detí? Ak áno, aký?

	Možno predpokladať v prevažnej miere výrazne pozitívny vplyv v intenciách uvedených v bode 8.1.1. Predovšetkým možnosť uzatvoriť rodičovskú dohodu v ktorejkoľvek fáze konania zvyšuje pravdepodobnosť, že prijaté riešenia budú zo strany rodičov akceptované a dlhodobo dodržiavané, čo môže eliminovať výskyt potenciálnych konfliktov, ktoré by mohli negatívne ovplyvniť výchovu dieťaťa.

Účinnejšie vynútenie plnenia rozhodnutia v zmysle zmien navrhovaných v § 383 ods. 3 až 6 Civilného mimosporového poriadku môže podporiť stabilnejšie podmienky pre výchovu dieťaťa a znížiť konflikty vznikajúce z opakovaného neplnenia povinností. 

Exaktnú kvantifikáciu nie je možné matematicky vyčísliť. 


	8.3.2 Má predložený návrh vplyv na výchovu detí v rodinách?

	Možno predpokladať v prevažnej miere výrazne pozitívny vplyv v intenciách uvedených v bode 8.1.1.

Vplyv zmien navrhovaných v § 383 ods. 3 až 6 Civilného mimosporového poriadku môže byť pozitívny, ak sa vďaka dobrovoľnému plneniu rozhodnutia stabilizujú podmienky starostlivosti a výchovy v rodine. Potenciálny negatívny vplyv môže spočívať v praktickom obmedzení mobility rodiča, ak je vozidlo potrebné na zabezpečenie potrieb dieťaťa; tento vplyv však z hľadiska primeranosti posúdi súd individuálne.

Exaktnú kvantifikáciu nie je možné matematicky vyčísliť. 

	8.3.3 Má predložený návrh vplyv na výchovu detí k manželstvu a rodičovstvu?

	Bez vplyvu. 


	8.4 Identifikujte a popíšte vplyvy na práva rodičov voči deťom.

	8.4.1 Má predložený návrh vplyv na práva alebo zodpovednosť rodičov voči deťom? Ak áno, aký?

	Možno predpokladať v prevažnej miere výrazne pozitívny vplyv v intenciách uvedených v bode 8.1.1.

Porov. bod 8.1.1., najmä inštitút informatívneho stretnutia rodičov ako preventívneho a mediačného nástroja na eliminovanie konfliktu a ochranu dieťaťa; podobne podpora vzájomnej spolupráce rodičov a možnosť uzatvoriť rodičovskú dohodu v ktorejkoľvek fáze konania zvyšuje pravdepodobnosť, že prijaté riešenia bude rodičmi dobrovoľne akceptované a dlhodobo dodržiavané.

Navrhované zmeny v § 383 ods. 3 až 6 Civilného mimosporového poriadku zároveň posilňujú praktickú vymožiteľnosť už existujúcich rodičovských práv a povinností a vytvára sa ďalší prostriedok na ich efektívne uskutočnenie. Súčasne môže dočasné obmedzenie mobility povinného zasiahnuť do praktického výkonu jeho rodičovských práv a povinností, čo odôvodňuje požiadavku vhodnosti a primeranosti a zákonné výnimky.

Exaktnú kvantifikáciu nie je možné matematicky vyčísliť.

	8.5 Identifikujte a popíšte vplyvy na základné zásady zákona o rodine.

	8.5.1 Má predložený návrh vplyv na chránené záujmy obsiahnuté v základných zásadách zákona o rodine? Ak áno, aký?

	Možno predpokladať v prevažnej miere výrazne pozitívny vplyv v intenciách uvedených v bode 8.1.1.
Navrhované opatrenia v § 383 ods. 3 až 6 Civilného mimosporového poriadku môžu pozitívne podporiť ochranu záujmov dieťaťa, najmä tým, že smerujú k dobrovoľnému plneniu právoplatného rozhodnutia a k rešpektovaniu práv a povinností rodičov. Potenciálny negatívny vplyv na niektoré rodinné situácie vyplýva z dočasného obmedzenia mobility povinného; preto musí byť opatrenie ukladané primerane a so zohľadnením najlepšieho záujmu maloletého, čo je úlohou súdu.

Exaktnú kvantifikáciu nie je možné matematicky vyčísliť.

	8.6 Identifikujte a popíšte vplyvy na uzavieranie manželstva.

	8.6.1 Má predložený návrh vplyv na uzavieranie manželstva? Ak áno, aký?

	Bez vplyvu. 

	8.6.2 Má predložený návrh vplyv na preferovaný čas vstupu do manželstva?

	Bez vplyvu. 
	 8.6.3 Má predložený návrh vplyv na informovanosť ohľadom povahy manželstva a záväzkov medzi manželmi a založenia rodiny?

	
Bez vplyvu.




	 8.6.4 Má predložený návrh vplyv na predchádzanie rozpadom manželstiev?

	
Bez vplyvu. 




	8.7 Identifikujte, popíšte a kvantifikujte vplyvy na disponibilný príjem domácností viacdetných rodín.

	8.7.1 Má predložený návrh vplyv na disponibilný príjem domácností viacdetných rodín? Ak áno, špecifikujte tento vplyv s prihliadnutím na počet detí v rodine, ich špeciálne potreby vzhľadom k veku, zdravotnému stavu a prípadne iným okolnostiam. Ak je to možné, doplňte kvantifikáciu, prípadne dôvod chýbajúcej kvantifikácie. 

	
Bez priameho vplyvu. 

Priamo sa návrhom zákona nemení systém príjmov ani dávok domácností viacdetných rodín. Nepriamy negatívny vplyv na disponibilný príjem však môže v individuálnom prípade vzniknúť, ak by zadržanie vodičského preukazu alebo osvedčenia o evidencii vozidla obmedzilo pracovnú mobilitu povinnej osoby. Tento vplyv je eliminovaný a zmiernený výnimkou podľa § 383 ods. 4 písm. a) CMP, ktorá sa týka osoby, u ktorej je podstatná časť príjmov priamo podmienená držbou vodičského preukazu alebo osvedčenia o evidencii vozidla. Exaktnú kvantifikáciu nie je možné matematicky vyčísliť.










